Шымкент қаласы №61 жалпы орта білім беретін мектебі

**Тақырыбы: Тәуелсіз елдің ұстазы**

(эссе)

**Орындаған:** Серикбаева Гулдана Шырынбаевна

2021 жыл

Тәуелсіз елдің ұстазы

Тәуелсіздік – ең алдымен қазақ халқының бостандыққа ұмтылған асқақ армандары мен қайсар рухының жемісі. «Тәуелсіз Қазақстан!», «Қазақстан Республикасы» - деген киелі ұғымдардың қалыптасуына, болашағымның ертеңі деп жанын қиған боздақтардың еңбегі орасан. Еліміз тәуелсіздік алған сәтінен бастап еліміздің азаматтары енді бодандықтан құтылып, тал бесіктен жер бесікке дейін тәуелсіз елдің азаматтары болып өмір сүреді. 1991 жылдың 16-желтоқсанынан бері қарай тәуелсіз елде туылған азаматтар қандай бақытты. Бұл, асқақ арманға қол созып бүгінде еліміздің бейбіт уақытта өмір сүріп жатқанын көре алмай кеткен қаншама боздағымыздың жүрек жарды тілегі болған еді. Осынау халқымыздың маңдай терімен ерен еңбегінің арқасында тәуелсіздікпен бірге келген, жасығы мен жасампазы егіз ұғым болған саф алтындай баға жетпес байлығымыз – ұлт құндылығын берік сақтауымыз керек. Бүгінде біз – қанатын кеңге жайған егеменді ел болдық. Көк туымыз желбіреп, сол жағымыздағы мақтаныш сезімімен дүрсілдеп тұрған жүрек әнұранымызға әуен қосып, әнұранымыз асқақтай шырқалуда.  Тәуелсіздік туының желбірегеніне де, міне, 30 жыл толды. Тоғыз жолдың торабындағы алпауыт елдер қатарындағы алып мемлекетімізді әлем жұртшылығы құрметтейді. Қазақстан Республикасыының бүгінгідей елдік туын көтеріп, бәсекеге қабілетті елу елдің ішіне кіруі елбасымыз Н. Ә. Назарбаев пен президентіміз Қ.К.Тоқаевтың еңбектерінің жемісі деп білемін. Қазақстанның 30 жылда биік тұғырға көтерілуі бірінші еліміздегі осындай азаматтардың ерен еңбегі және халқымыздың тарихқа бергісіз қайсарлығының арқасы. Қазақстанның әр азаматының жүрегінен орын алған осындай көшбасшыларымыздың болғанына мақтанамын.

Мен тәуелсіз елдің ұстазымын! Өмірдегі таңдауым ұстаздық жолына арналды.Қиындығы мен қызығы мол, ең бастысы жауапкершілігі жоғары осы мамандықты бала күнімнен армандадым.Қазіргі таңда Шымкент қаласы,Абай ауданы,Ақтас елді мекеніндегі орналасқан «№61жалпы орта білім беретін мектебінде» тарих пәні мұғалімі қызметін атқарамын.Ең алғаш «ұстаз» деген атаққа ие болуым да осы мектептен басталды.Бұл мектеп оқушылары менің асқақ армандарымның жүзеге асуына өз үлестерін қосты.Ұстаздық ұстанымым – ел болашағын ойлайтын,патриотты шәкірт тәрбиелеу, тәжірбиеме сай білімді,білікті ұрпақ өсіру.Жалпы қоғамда ұстаз мәртебесі туралы тақырып қозғалса,пікір айтушылар екіге бөлінеді.Әрине, көбісі ұстаздардың мәртебесінің жоғары болуы оның білімділігінде дегенге тоқталады.Қазіргі қоғамның өркениетіне сай мемлекет ұстаздар мәртебесін көтеруді айрықша қолға алуда. Өкіметімізден қолдау ерекше болған сайын ұстаздардың біліктілігі де соған сай болуы керек деп ойлаймын.Өз басым шәкірттермен жұмыс жасау барысында әрдайым білікті,өз маманының қас шебері,тәжірибелі ұстаз болып көрінуді өзіме мақсат етемін. Күнделікті таңертең мектеп ауласына жақындағанда, оқушылардың шат күлкісі,тәтті сөздері, көздері жәудіреп апайым деп құшақ жая жүгіруі жаныма керемет қуаныш силайды.

Мектеп –балалардың екінші үйі болса,ал ұстаздар екінші анасы деп айтсам артық етпейді.Әрбір үйдің еркелерін бір арнаға тоғыстырып, олармен жұмыс жасау,әр баланы жарқыратып жал дегенде жалғызды көпшілдікке үйретіп, қой аузынан шөп алмасты ортада жарқылдап сөйлер шешен қылып тәрбиелеу үшін қажымас қайрат пен батырлық қажет деп ойлаймын. Бүгінгі ұстаз шәкіртіне ғылым негіздерінен мәлімет беріп қана қоймай,оны дүниежүзілік білім,ақпарат,экономика кеңістігіне шығуға, яғни қатаң бәсеке жағдайында өмір сүруге тәрбиелеуіміз керектігін өзімізге міндет етуіміз керек. Шәкірт тәрбиелеу жолында мамандығым бойынша,тарих сабағында,сан ғасырлық тарихымызды,өмір сүрген атақты хандарымыз бен ат үстінде найзасымен ұлтарақтай жерімізді болашақ ұрпақтарына аманат еткен батырлар ерлігін,тәуелсіздік жолында жанын қиған желтоқсандық аға-әпкелер рухын, қайсар елдің тарихын мақтанышпен айтып түсіндіру бақытына ие болғанымды, әр сабақ сайын сезіне білу,мен үшін қандай керемет.Сол әр тақырыптан алған әсерімді оқушылармен бөлісу арқылы,тың мағлұматтармен, жаңаша әдіс-тәсілдермен таныстырып қана қоймай, сыныбымда орнатылған заманауи бейне-тақталар арқылы оқушыларға көзбен көру арқылы, тыңдалым, айтылым дағдыларын да бойларына сіңірудемін.Мектебіміздегі орнатылған бейне-тақталар оқушыларға сабақ түсіндіру, мағлұмат тапсырма беру, карталармен жұмыс кезінде, Вilimland, платформасындағы тапсырмаларды орындап көруде, Quizizz, Kahoot платформасындағы тесттермен жұмыс, уақытты үнемдеуге, сабағымның қызықты өтуіне, өзінің оң әсерін береді. Сонымен қатар оқушыларыммен бірге халықаралық,республикалық,қалалық жарыстарға қатысып, шәкірттер бойындағы шығармашылық қырларын ашуда жүлделі орындар иегерлерін шығару,ғылыми жұмыстармен айналысу міндетін жоспарға қойғанмын. Біздің дана халқымыздың «Ұстаздан шәкірт озар»- деген керемет нақыл сөзін жадымда терең сақтап,шәкіртімнің бәйгеден оза шапқандағы, көзіндегі қуанышпен өзара силастықты, ізденіс,білім мен біліктілікті шыңдаудағы әрекетіне қарап,бұл жұмысымыздың жетістігі мен жемісі деп білемін.

Сонымен қорыта келе, елбасымыз Н. Ә. Назарбаев айтқандай «Алдымызда асу - асу белдер бар, ұлт жолында ұйтқи соққан желдер бар. Бел де талар, жел де беттен қағар. Бәріне төзу керек, бәріне көну керек, жас ұрпақ!»- деп айтқандай, біздер, жас ұрпақ, тәуелсіздігіміздің баянды болуы үшін жауапты екенімізді аға ұрпақ зор сенім артып отырғанын түсінуіміз керек. Тәуелсіздігіміздің тұғыры одан ары биіктей түсу үшін аянбай еңбек етсек, ұстаз ретінде ұрпағымыздың бойына терең патриоттық сезімді ұялатсақ осы біздің болашаққа береріміз болмақ. Бүгінгі партада отырған оқушы – ертеңгі азамат, ел патриоты. Біздің еліміздің болашағы осы жас өрендердің ең бірінші міндеті – өзінің тәуелсіз елдің өркені екенін ұмытпау, екінші міндеті – сол елдің іргетасының берік болуына үлес қосу, тәуелсіз елдің патриоты екенін дәлелдеу екенін алғашқы мектеп табалдырығын аттаған сәттен бастап бойларына сіңіру – ұстаздық парызым деп білемін.Ұстаз ретінде шәкірттеріме берген әрбір тәрбие білімім болашақ өмірлеріне жол сілтер шамшырақ болса екен деп тілеймін.